Ügyiratszám: HSZ/31944-1/2022**.**

Látta:

**----------------------------**

Bárdos Ilona

 *gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2022. szeptember 21-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Mester József, dr. Sóvágó László, Nagy Attila, Tóth Márta

**A Polgármesteri Hivatal részéről jelen vannak:** Bárdos Ilona gazdasági irodavezető, Dede Erika egészségügyi, szociális irodavezető, Szilágyiné Pál Gyöngyi városfejlesztési irodavezető, Matyasovszki Dávid kabinetvezető, dr. Póti Krisztián vagyongazdálkodási referens, Szabóné Szabó Mária vagyongazdálkodási ügyitéző, Varga Imre

**Jelen vannak továbbá:** Czeglédi Gyula polgármester, dr. Kovács Gergely alpolgármester, Biró Anita önkormányzati képviselő, Jónás Kálmán önkormányzati képviselő, Matyasovszki Mónika a Volánbusz Zrt. képviselője, Nagy László a Volánbusz Zrt. képviselője, Nyéki István Hajdúszoboszlói Városgazdálkodási NZrt. vezérigazgatója

**Jegyzőkönyvvezető:** Balla Lászlóné

Mester József: köszöntöm a megjelenteket. Harsányi István elnök úr hivatalos elfoglaltsága miatt később fog érkezni, így az ülés vezetésére engem kért fel. Az aláírt jelenléti ív alapján megállapítom, hogy a bizottság 4 fővel határozatképes. A meghívóban kiküldött napirendi javaslathoz érkezett két plusz anyag „*Előterjesztés felújítási kérelem engedélyezésére.”* és *„Előterjesztés óvodák energiamegtakarítási intézkedéseiről.”*címekkel. Kiegészítés érkezett az *„Előterjesztés a Gasztro tér hasznosítása kapcsán.”* című (bizottsági 15. sz. napirendi anyag) és az *„Előterjesztés 2022. évben a Magyar Energetikai és Közmű-szabályozási Hivatal által a víziközműveken jóváhagyott felújításokkal kapcsolatosan.”* című (bizottsági 17. sz.) napirendi anyagokhoz, továbbá módosítás került kiosztásra az „*Előterjesztés a Csónakázó-tó melletti terület tervezett hasznosítására.”* című (bizottsági 7. sz.) napirendi anyaghoz. A tárgyalási sorrend módosítását kéri Gazdasági Irodavezető Asszony, a 2. sz. és 3. sz. napirendek megcserélésével. Egészségügyi-szociális Irodavezető Asszony az *„Előterjesztés Szilvalin-Gondozó Kft. ajánlatáról hiányzó szociális, gyermekvédelmi ellátásokkal kapcsolatban*.” 12. sz. napirendi előterjesztést visszavonta, kéri levenni a napirendről. Van-e más javaslat? – amennyiben nincs, kérem, szavazzunk. Aki a napirendi javaslatot a felsorolt módosításokkal elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) ellenszavazat és tartózkodás nélkül elfogadta a módosított napirendi javaslatot (a döntéshozatalban 4 fő vett részt).

**122/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a módosított napirendi javaslatot.**

**Napirend:**

1. Tájékoztatás a helyi menetrendszerinti autóbusz-közlekedés 2022. I-II. negyedévi működéséről. (képviselő-testületi ülés 01. napirend)

Előadó: városfejlesztési irodavezető

1. Javaslat a 2022. évi költségvetési rendelet módosítására. (képviselő-testületi ülés 03. napirend)

Előadó: gazdasági irodavezető

1. Tájékoztató a 2022. évi városi költségvetés I-VII. hónapra vonatkozó teljesüléséről. (képviselő-testületi ülés 02. napirend)

Előadó: gazdasági irodavezető

1. Előterjesztés bérleti jogról térítés ellenében történő lemondásról. (képviselő-testületi ülés 04. napirend)

Előadó: vezérigazgató

1. Előterjesztés a 6819/1 hrsz-ú ingatlant érintő haszonkölcsön szerződés hosszabbításáról. (képviselő-testületi ülés 06. napirend)

Előadó: gazdasági irodavezető

1. Előterjesztés a Kötelesi u. 34. szám alatti ingatlan értékesítéséről. (képviselő-testületi ülés 07. napirend)

Előadó: gazdasági irodavezető

1. Előterjesztés a Csónakázó-tó melletti terület tervezett hasznosítására. (képviselő-testületi ülés 08. napirend)

Előadó: gazdasági irodavezető

1. Javaslat szociális rendelet térítési díj felülvizsgálatára. (képviselő-testületi ülés 09. napirend)

Előadó: egészségügyi-szociális irodavezető

1. Előterjesztés megállapodás módosítása babaköszöntő csomag biztosítására. (képviselő-testületi ülés 11. napirend)

Előadó: egészségügyi-szociális irodavezető

1. Előterjesztés a Háttér Szakápolási Bt. kérelméről. (képviselő-testületi ülés 12. napirend)

Előadó: egészségügyi-szociális irodavezető

1. Előterjesztés idősek napi rendezvénysorozatról. (képviselő-testületi ülés 14. napirend)

Előadó: egészségügyi-szociális irodavezető

1. Előterjesztés a társasházak felújításának pénzügyi támogatásáról szóló 9/2020. (IV.23.) számú önkormányzati rendelet módosítására. (képviselő-testületi ülés 19. napirend)

Előadó: városfejlesztési irodavezető

1. Előterjesztés a Loós és Társa Kft. díjemeléssel kapcsolatos kérelméről. (képviselő-testületi ülés 20. napirend)

Előadó: városfejlesztési irodavezető

1. Előterjesztés a Gasztro tér hasznosítása kapcsán. (képviselő-testületi ülés 21. napirend)

Előadó: városfejlesztési irodavezető

1. Előterjesztés Hajdúszoboszló, Dózsa György u. kerékpárút-hálózat kialakítás tanulmánytervéről. (képviselő-testületi ülés 23. napirend)

Előadó: városfejlesztési irodavezető

1. Előterjesztés 2022. évben a Magyar Energetikai és Közmű-szabályozási Hivatal által a víziközműveken jóváhagyott felújításokkal kapcsolatosan. (képviselő-testületi ülés 24. napirend)

Előadó: városfejlesztési irodavezető

1. Előterjesztés József Attila utcán a Major utcánál gyalogátkelőhely kijelölési tervének elkészítéséről. (képviselő-testületi ülés 25. napirend)

Előadó: városfejlesztési irodavezető

1. Előterjesztés forgalomirányító lámpák üzemeltetésére forrás átcsoportosításáról. (képviselő-testületi ülés 26. napirend)

Előadó: városfejlesztési irodavezető

1. Előterjesztés hulladékgyűjtő edényzetek beszerzésére. (képviselő-testületi ülés 27. napirend)

Előadó: városfejlesztési irodavezető

1. Előterjesztés Kuvasz dűlő közvilágítás bővítésének tervezéséről. (képviselő-testületi ülés 28. napirend)

Előadó: városfejlesztési irodavezető

1. Előterjesztés leromlott városi területek rehabilitációja Hajdúszoboszlón című pályázat megvalósításához szükséges önerőről. (képviselő-testületi ülés 29. napirend)

Előadó: városfejlesztési irodavezető

1. Előterjesztés közterületek felújításáról. (képviselő-testületi ülés 31. napirend)

Előadó: városfejlesztési irodavezető

1. Előterjesztés felújítási kérelem engedélyezésére.

Előadó: polgármester

1. Előterjesztés óvodák energiamegtakarítási intézkedéseiről.

Előadó: gazdasági irodavezető

1. Előterjesztés városi vagyon biztosítás felülvizsgálatáról. (csak bizottsági anyag)

Előadó: gazdasági irodavezető

Tájékoztatók, bejelentések

**1. napirend**

***Tájékoztatás a helyi menetrendszerinti autóbusz-közlekedés 2022. I-II. negyedévi működéséről. (képviselő-testületi ülés 01. napirend)***

Mester József: van-e kiegészítés? – nincs. Kérdés? vélemény?

Szilágyiné Pál Gyöngyi: ha a várható energia-áremelkedések tekintetében az önkormányzat a költségek csökkentése érdekében akár menetrend módosításban, vagy az alkalmazott díjemelésében gondolkodik, akkor nyilván a cég áll rendelkezésünkre. A cég milyen intézkedéseket kíván tenni ebben a jelenlegi helyzetben, hiszen az energia-áremelkedés az ő működésüket is érinti? Ők ebben gondolkodtak-e már, vagy tettek-e lépéseket, hogy ne csak az önkormányzat részéről fogalmazódjon meg ilyen igény?

Matyasovszki Mónika: az energiaárak emelkedése nyilván a Volánbusz Zrt-t is érinti, az hogy a helyi közlekedésre milyen hatással van, nyilván egy anyagbeszerzés költsége, javítási költség ezáltal növekedik, abban nem tudunk módosítani, hogy ezt nem szerezzük be egy esetleges javítás esetén. A gázolajat ugyanúgy meg kell venni, ezért ajánlottuk fel az önkormányzatok részére, ha bármilyen kapacitás-módosításban, vagy esetleges díjszabásmódosításban gondolkodnak, és ezáltal a bevétel növelhető, ebben tudunk segíteni. Nyílván a menetrendszerinti közlekedést el kell látnunk, esetleges meghibásodásokat javítanunk kell, az alkatrészeket biztosítanunk kell, és ezekre nekünk nincs ráhatásunk, hogy a feladataink ellátáshoz kapcsoló szolgáltatások és termékek árai hogyan módosulnak. Novemberben hozunk újabb tájékoztatót, illetve a jövő évi kalkulációt. Ezzel csak annyi a probléma, hogy előre senki nem tudja mi várható, hisz tavaly megadtunk egy kalkulációt erre az évre 3,8%-os inflációval számolva ehhez képest januárban 8% feletti, augusztusban 11,6% volt az infláció. Nagyon nehéz előre kalkulálni. Vannak folyamatban megtakarítási tervek (minimális fűtés lesz, ahol megtehető irodaháznál lezárások várhatóak) de ezekről konkrétumot még nem tudok mondani.

Mester József: van-e további kérdés? vélemény? amennyiben nincs, kérem szavazzunk. Aki a tájékoztatást elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**123/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a Volánbusz Zrt. 2022. I-II. negyedévre vonatkozó helyi menetrendszerinti autóbusz közlekedés beszámolójában foglaltakat 6.594.000 Ft önkormányzati forrású ellentételezéssel elfogadja.**

Határidő: 2022. szeptember 22.

Felelős: bizottsági elnök

Matyasovszki Mónika és Nagy László a Volánbusz Zrt. képviselői távoztak az ülésről.

**2. napirend**

***Javaslat a 2022. évi költségvetési rendelet módosítására. (képviselő-testületi ülés 03. napirend)***

Mester József: van-e kiegészítés? – nincs. Kérdés? vélemény?-amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**124/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2022. évi költségvetési rendelet módosításra javaslatot és rendelettervezetet, és javasolja elfogadásra Hajdúszoboszló Város Önkormányzata Képviselő-testületének alábbiak szerint:**

 **Rendelettervezet!**

**Hajdúszoboszló Város Önkormányzata Képviselő-testületének**

**…./2022. (IX.22.) önkormányzati rendelete**

**Hajdúszoboszló Város 2022. évi költségvetéséről szóló 4/2022.(II.24) önkormányzati rendelet módosításáról**

Hajdúszoboszló Város Önkormányzatának Képviselő-testülete az önkormányzat 2022. évi költségvetéséről, módosításának és végrehajtásának rendjéről az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, az önkormányzat szervezeti és működési szabályzatáról szóló 18/2019. (XI.07.) önkormányzati rendelet 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottsága egyetértésével a következőket rendeli el:

**1. §**

Hajdúszoboszló Város Önkormányzata 2022. évi költségvetéséről szóló 4/2022.(II.24.) rendelete (továbbiakban: Ör.) 2. § (1) bekezdésének szövege az alábbira változik:

„A képviselő-testület a 2022. évi költségvetés **főösszegét 9.593.960 E Ft**-ban, a bevételek és kiadások egyenlegét

 5.739.775 E Ft működési célú bevétellel,

 6.166.775 E Ft működési célú kiadással és

 - 427.000 E Ft működési egyenleggel, valamint

 1.814.466 E Ft felhalmozási célú bevétellel,

 3.427.185 E Ft felhalmozási célú kiadással és

 - 1.612.719 E Ft felhalmozási egyenleggel,

fogadja el.”

**2. §**

Az Ör. 2. § (12) bekezdése az alábbira változik:

„Az önkormányzat összes létszámkeretét 535,75 főben állapítja meg a 15. sz. mellékletben felsorolt költségvetési intézmények szerinti részletezésben. Ebből 100 fő a közfoglalkoztatotti átlaglétszám.”

**3. §**

Az Ör. 12. § (2) bekezdés a.) pontja az alábbira változik:

„Kulturális, Nevelési és Sportbizottságtól a 12. sz. mellékletben szereplő 3/ÖK, 3a/ÖK, 4/ÖK, valamint a 11. számú melléklet 11/M és 12/M sorokban.”

**4. §**

Az Ör. alábbiakban felsorolt

1. 1. számú melléklete helyébe jelen rendelet 1. számú melléklete,
2. 1/a. számú melléklete helyébe jelen rendelet 1/a. számú melléklete,
3. 2. számú melléklete helyébe jelen rendelet 2. számú melléklete,
4. 3. számú melléklete helyébe jelen rendelet 3. számú melléklete,
5. 4. számú melléklete helyébe jelen rendelet 4. számú melléklete,
6. 5. számú melléklete helyébe jelen rendelet 5. számú melléklete,
7. 6. számú melléklete helyébe jelen rendelet 6. számú melléklete,
8. 7. számú melléklete helyébe jelen rendelet 7. számú melléklete,
9. 8/a. számú melléklete helyébe jelen rendelet 8/a. számú melléklete,
10. 8/b. számú melléklete helyébe jelen rendelet 8/b. számú melléklete
11. 8/c. számú melléklete helyébe jelen rendelet 8/c. számú melléklete
12. 9. számú melléklete helyébe jelen rendelet 9. számú melléklete,
13. 10. számú melléklete helyébe jelen rendelet 10. számú melléklete,
14. 11. számú melléklete helyébe jelen rendelet 11. számú melléklete,
15. 12. számú melléklete helyébe jelen rendelet 12. számú melléklete,
16. 13. számú melléklete helyébe jelen rendelet 13. számú melléklete,
17. 14. számú melléklete helyébe jelen rendelet 14. számú melléklete
18. 15. számú melléklete helyébe jelen rendelet 15. számú melléklete lép.

**5. §**

E rendelet kihirdetése napján lép hatályba, de rendelkezéseit 2022. január 1-től a 2022. évi költségvetés végrehajtásáig kell alkalmazni.

Czeglédi Gyula sk. dr. Sléder Tamás sk.

 polgármester aljegyző

Határidő: 2022. szeptember 22.

Felelős: bizottsági elnök

1. **napirend**

***Tájékoztató a 2022. évi városi költségvetés I-VII. hónapra vonatkozó teljesüléséről. (képviselő-testületi ülés 02. napirend)***

Mester József: van-e kiegészítés? – nincs. Kérdés? vélemény?-amennyiben nincs, kérem szavazzunk. Aki a tájékoztatót elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az tájékoztatóban foglaltak alapján - a következő határozatot hozta:

**125/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a 2022. évi költségvetés I-VII. hónap végrehajtásáról szóló tájékoztatót tudomásul veszi.**

**Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés bérleti jogról térítés ellenében történő lemondásról. (képviselő-testületi ülés 04. napirend)***

Mester József: van-e kiegészítés?

Nyéki István: ez a Deák Ferenc utca és Fecske zug sarkán lévő 5 lakásos épület egyik lakása.

Eddig is az volt a gyakorlat, ha valaki véglegesen lemondott a bérleti jogról, valamilyen pénzbeli térítést fizettünk. Az itt megjelölt összeg az egyébként 25-30%-hoz képest, egy nagyon szerény összeg, tulajdonképpen az idősekotthoni elhelyezkedését segíti a bérlőnek. Az írásban érkezett megkeresést szóbeli egyeztetés követte, a bérlő elfogadta az előterjesztésben szereplő összeget a lemondásért.

Egyébként ebben az épületben 2 lakásban határozott bérleti idejű szerződéssel laknak, a másik kettőben határozatlan idejű a bérleti szerződés. Tettünk már ajánlatot a pénzbeli kiváltás lehetőségével, de az itt élő bérlők nem kívántak élni ezzel a lehetőséggel. Amennyiben az önkormányzat úgy dönt, hogy más célra kívánja használni ezt az ingatlant, a két határozatlan idejű szerződéssel ott lakó bérlőknek csere lakást szükséges biztosítani.

Mester József: van-e kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**126/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága hozzájárul, hogy Nagy Károlyné (született: Karika Ida, 1925. november 24., anyja neve.: Bordán Margit) Hajdúszoboszló, Deák Ferenc utca 3/2. szám alatti bérlő részére a bérleti jogáról történő végleges lemondás fejében 350.000 Ft pénzbeli térítés kerüljön kifizetésre. A pénzbeli térítés kifizetésére a lakás visszaadásával egy időben kerülhet sor.**

**A Bizottság javasolja a képviselő-testületnek a kifizetés fedezetét a költségvetés általános tartaléka terhére biztosítani, és utasítani a vagyoncsoportot a szükséges szerződés elkészítésére.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés a 6819/1 hrsz-ú ingatlant érintő haszonkölcsön szerződés hosszabbításáról. (képviselő-testületi ülés 06. napirend)***

Mester József: van-e kiegészítés? – nincs. Kérdés?

Biró Anita: ez az ingatlan az én körzetemben van. A bérlő juhokat legeltet a területen. A határozati javaslatban benne van, hogy bérlő köteles a területet legeltetés céljára körbe keríteni. Jelen körbekerítés lovak legeltetésére alkalmas, a birkák a Bajcsy-Zsilinszky utcán több kertben kárt okoztak, amiről a lakók jelzése alapján tájékoztattam Jegyző urat, és már intézkedés is történt. Kérésem, hogy a bérleti szerződés tartalmazza, ha bérlő nem tartja be a terület előírás szerinti használatát, akkor felmondható legyen ez a jogviszony.

Jónás Kálmán: nem szerepel az anyagban, hogy milyen bérleti díj van megállapítva egy évre. Javaslok egy jelképes összeget megállapítani a terület bérléséért, a terület karbantartása mellett.

Bárdos Ilona: nincs bérleti díj, a terület gondozásáért, karbantartásáért használhatja bérlő ezt a területet.

Nyéki István: a terület majdnem 3 hektár, annak az évi többszöri kaszálása nem kevés költséggel jár, nyilván ezt géppel kell karbantartani, illetve az egyik oldalán ott a Kösely, melynek a partja, lehet csak kézzel kaszálható. Nem tudom milyen minőségű széna terem rajta, de bérlő azzal, hogy karbantartását vállalja a területnek, lényegében költséget is vállal, akkor is, ha ezt természetes módon (legeltetés) valósítja meg. A bérleti díj itt a terület karbantartása. Nyilván bérlőnek haszna is van rajta, és az természetes, úgy éri meg, hogy annak értelme legyen. Úgy gondolom ebben az esetben az önkormányzat már abból komoly előnyhöz jut, ha ez a terület rendezett, megfelelő állapotban van.

Jónás Kálmán: elfogadom az érvelést.

dr. Kovács Gergely: kérdés, hogy a testület jogosult-e hosszabbítással odaadni a területet, vagy esetleg pályáztatni kell? Most az állati takarmánynak különösen nagy értéke van, sokan nem jutnak hozzá, lehet lenne rá más jelentkező is. Eléri ennek az értéke az 1 millió forintot, vagy a szerződés alapján meghosszabbítható 5 évre?

Szabóné Szabó Mária: maga a bérleti díj mértéke biztos, hogy nem érné el az 1 millió forintot, illetve ez a terület nemcsak egy sima legelő, kaszáló terület, hanem ezen a területen védőerdő van hivatalosan, és a fák melletti, illetve csatorna melletti területet gondozza és használja, tehát ez nem a klasszikus legelő.

dr. Sóvágó László: azzal, hogy bérlő körbe keríti a területet jelentős költséget vállal, ez nem kevés pénz, milliós tétel. Miért akarunk ezen felül plusz terhet róni a bérlőre? Az önkormányzat dolgozója volt ménápolóként, rendszeresen használja a területet, én semmi problémát nem látok ebben.

Mester József: azt már elfogadtuk, hogy nem kérünk érte bérleti díjat, a kérdés, hogy jogilag rendben van-e, meghosszabbítással odaadható ismét a terület? A bizottság állástfoglalhat szándékáról, és majd a bérleti szerződés jogi vizsgálata választ ad a kérdésre.

Amennyiben további kérdés, vélemény nincs, kérem szavazzunk, aki a határozati javaslatot támogatja, kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**127/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága hozzájárulását adja a Hajdúszoboszló, Libagát utcán, a Kösely-csatorna mentén található 6819/1 hrsz-ú ingatlan haszonkölcsönbe adásához Peterman Gyula (4200 Hajdúszoboszló, Bajcsy-Zs. u. 138.) részére az alábbi feltételekkel:**

**- Használati idő hossza 5 év.**

**- Amennyiben Haszonkölcsönbe adó az ingatlant más célra kívánja hasznosítani, úgy 60 napos felmondással a haszonkölcsön szerződést megszüntetheti.**

**- Haszonkölcsönbe vevő az ingatlant kaszálás és legeltetés céljára használhatja, köteles a területet karbantartani, a füvet rendszeresen kaszálni. A területen lévő fa-állomány nem része a haszonkölcsön szerződésnek, a fákat a Haszonkölcsönbe vevő nem vághatja ki.**

**- A bérlő köteles a területet a legeltetés biztosítására körbe keríteni.**

**- Haszonkölcsönbe adó az ingatlan használatáért bérleti díjat nem számít fel.**

**- Haszonbérbe vevő az ingatlant tovább albérletbe nem adhatja, illetve harmadik személy részére nem hasznosíthatja.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés a Kötelesi u. 34. szám alatti ingatlan értékesítéséről. (képviselő-testületi ülés 07. napirend)***

Mester József: van-e kiegészítés?

Bárdos Ilona: az előterjesztés arról szól, hogy lebontottuk végre a városban „patkánytanyának” nevezett építményt, ezzel felkerülhet az árverésen eladható ingatlanok listájára, és még ősszel szeretnénk meghirdetni. Az ingatlan forgalmi értékét ingatlan-szakértő állapította meg.

Mester József: szomorúan látom, hogy a város azon részén is ennyibe kerül egy telek, reméljük lesz rá vevő.

Van-e kérdés?- vélemény?- hozzászólás? - amennyiben nincs, kérem szavazzunk. Aki a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**128/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Kötelesi u. 34. szám alatti ingatlan értékesítéséről előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Hajdúszoboszló, Kötelesi u. 34. szám alatti 4415 hrsz-ú, 657 m2 nagyságú, beépítetlen terület megnevezésű ingatlant felveszi az árverésen értékesítendő ingatlanok listájára, bruttó 9.850.000 Ft összegű licitálási alapáron.**

**Hajdúszoboszló Város Önkormányzatának Képviselő-testülete utasítja a Gazdasági Irodát az ingatlan árverési eljárás lefolytatására.**

**Hajdúszoboszló Város Önkormányzatának Képviselő-testülete felhatalmazza a Polgármestert az adásvételi szerződés aláírására.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés a Csónakázó-tó melletti terület tervezett hasznosítására. (képviselő-testületi ülés 08. napirend)***

Mester József: van-e kiegészítés?

Bárdos Ilona: módosítást szeretnék kérni a bizottságtól a határozati javaslat 3. pontjában azt írtuk, hogy a pályázat feltételeit a Pénzügyi és Gazdasági Bizottság határozza meg és a döntést a képviselő-testület hozza meg. A módosítás, hogy a pályázati kiírás feltételeit is a képviselő-testület határozza meg, így nemcsak a nyertes személyére tett javaslatot fogja tárgyalni a képviselő-testület, hanem már a pályázati kiírást is.

Mester József: túl erősnek gondolom, hogy a kiírási feltételeket is a testületi ülésen vitassuk meg, de elfogadom.

dr. Sóvágó László: miért nem az előző testület által meghatározott szellemben folytatódik ennek a területnek a beépítése? Volt egy nyilvános tervpályázat, a művelődési központban ki is állítottuk a díjnyertes műveket. Nem mondom, hogy pont azt kell, bár szakemberek bírálták el. Miért nem mondjuk azt, hogy a jelenlegi képviselő-testületnek legjobban tetsző pályázathoz keresünk vállalkozókat. miért vetettük el azt? Nagyon sok szép pályázat született akkor, volt aki csónakázó tavat tervezett oda. Nem látom, hogy miért kellett ezzel szakítani? Miért nem vesszük elő azokat a pályázatokat?

Mester József : egyetértenénk képviselő társammal, ha nem ez a gazdasági helyzet lenne az országban. Az volt a terv mind a gasztro térrel, mind pedig ezzel a területtel, hogy akár a város által megépített épület szülessen, és üzemeltesse a fürdő, vagy valamelyik önkormányzati cég. A gasztro térnél is tapasztaltuk, hogy nincs arra keretünk, hogy a város építsen, sőt még arra sincs hatásunk, hogy az általunk megálmodott minőségi nívós épületek megvalósítására kérjünk fel cégeket, vállalkozásokat. Ebben a gazdasági helyzetben nem találunk olyan befektetőt, aki ilyen volumenű és minőségű beruházást meg tud valósítani. A gasztro térnél volt egy vállalkozó, aki saját erőből próbált építkezni, de sajnos elfogyott a pénze és nem valósult meg a beruházás. Úgy gondolom ezen a területen még szebbet kellene megvalósítattni, de hogy valaki ott ilyen beruházást végezzen arra kicsi esélyt látunk.

dr. Sóvágó László: nem is gondoltam az önkormányzat pénzéből, erre nincs pénz a legjobb gazdálkodás mellett sem. Azt gondolom a nyertes pályázatokból a többség ízlésének megfelelőt ki kellene emelni és meghirdetni megvalósításra, egy próbát megér, hogy vállalkozik-e rá valaki. Ne gondoljuk, hogy ebben az országban nem épül semmi, azért nem minden rossz itt, ami történik. Ez egy nagyon frekventált terület, ide nagyon szépet lehetne csinálni, de hogy még a kísérletétől is elzárkózunk, nehezen tudom megélni, és még a szándékot sem látom. Legalább próbálnánk meg, és ha nem jön össze, akkor legyen az előterjesztés szerinti. Ennek is meg van az a veszélye, hogy ha rövidtávon gondolkodik a beruházó, akkor az épület jellegét is meghatározza, természetes, hogy nem fektet be nagyobb összeget rövid időre.

Akár el is fogadhatom amit Mester úr mondott, azzal, ha teszünk valamiféle kísérletet annak bebizonyítása érdekében, hogy ez sikeres vagy nem.

Mester József: beletehetjük, a pályázati kiírást alakíthatjuk a nyertes tervpályázathoz, de annak ránézésre is többszázmillió forintba kerül a megvalósítása. Nem gondolom, hogy most korlátozni kellene, hogy mi épüljön ott.

Czeglédi Gyula: ez a határozati javaslat nem mond ellent annak, amit képviselő-társam említ, ez annak eldöntése, hogy akarunk valamiféle vendéglátó egységet, és ez a terület még a fürdő kezelésében van, de mivel ez közterület le kell rendezni formálisan is. Ez most egy szándék, hogy ott vendéglátó egységet szeretnénk. Az előkészítés során lehet jelölni, hogy milyen módon, milyen feltételekkel lesz kiírva, lehet rá hivatkozni, hogy előnyt jelent ha, olyan megoldás hoznak, ami egybeesik a korábbi ötletpályázaton kiírtakkal. Nem látok itt ellentmondást, simán belefér a javaslat a kiírásba, ha lesz olyan pályázó, aki komolyabb beruházást kíván ott megvalósítani. Megjegyzem a csónakázó tóban szennyvíz van, és a szökőkút működik, tehát oda kell figyelni, hogy hova helyeződik egy terasz, vagy „kiülős rész”.

dr. Sóvágó László: elfogadom, hogy a pályázati kiírásnál figyelembe lesz véve az ötletpályázaton nyertes tervek megvalósíthatósága.

dr. Kovács Gergely egyetértek azzal, hogy esztétikailag valami odaillőt kellene megvalósítani, és az is felelősség, hogy kit engedünk oda, hisz ez nem egy „eldugott sarokban” van. Véleményem szerint is jelentsen előnyt, illetve kiküldhetnénk az ötletpályázat első három helyezett tervet a pályázati csomag részeként, és ha nem is volumenében, de stílusában valami ilyet tudnánk ott elképzelni, ez teljesen helyénvaló. Az lenne a kérésem, hogy ne menjünk el az idővel, ezt minél hamarabb ki kell írni, elbírálni, hisz azt is figyelembe kell venni, hogy ennek idő kell, ez nem elkészíthető egy hónap alatt (forrás biztosítása, megrendelések, anyagbeszerzés), próbáljunk meg vállalkozói fejjel is gondolkodni. Ezt az eljárást minél hamarabb le kell folytatni, hogy legyen elegendő idő a kivitelezésre, nem hiányzik, hogy ismét „félmegoldások” (gasztro tér) szülessenek.

Biró Anita: véleményem szerint a vendéglátóipari hasznosítás kicsit szélesebben legyen megfogalmazva, úgy gondolom nem feltétlen a „26. pecsenyesütő” hiányzik arról a területről. Bővítsük a tevékenységi kört bármilyen újdonsággal, ami akár a lakosság akár a turisták szórakoztatását megfelelően tudná szolgálni, és az férjen bele a kiírásba, és ez ne feltétlenül az ételről szóljon. Próbáljunk meg ezzel a területtel is színesíteni a kínálaton.

Mester József: azért nívója legyen, az emberek nem mindig gondolják át, hogy mi illik bizonyos területekre és mi nem. Úgy gondolom módosítanunk nem kell a határozati javaslatot, az elhangzottakat mindenki magáévá tette, főleg a pályázat kiírásánál, mind időben, minőségében, tartalmában. Próbáljunk minél hamarabb egy olyan pályázatot kiírni, ami megfelel az itt elhangzottaknak.

Van-e további hozzászólás? - nincs. Aki támogatja az előterjesztést, és a módosított határozati javaslat mindhárom pontját, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**129/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Csónakázó-tó melletti terület tervezett hasznosítására előterjesztést és módosított határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**1. Hajdúszoboszló Város Önkormányzatának Képviselő-testülete hozzájárulását adja, a Hajdúszoboszló 2475/19 hrsz-ú ingatlan József Attila utca és a Csónakázó-tó közötti szakaszán a található területrészének vendéglátóipari célú hasznosításához.**

**2. Hajdúszoboszló Város Önkormányzatának Képviselő-testülete a tervezett hasznosítási célra tekintettel hozzájárulását adja Hajdúszoboszló Város Önkormányzata és a Hungarospa Zrt. között 2007.06.20-án létrejött és többször módosított Üzemeltetési Szerződés módosításához.**

**A Képviselő-testület felhatalmazza a Polgármestert az Üzemeltetési Szerződés módosításának aláírására.**

**3. Hajdúszoboszló Város Önkormányzatának Képviselő-testülete hozzájárulását adja, a Hajdúszoboszló 2475/19 hrsz-ú ingatlan József Attila utca és a Csónakázó-tó közötti szakaszán található területrészének vendéglátóipari célú hasznosítására vonatkozó nyílt pályázat kiírásához és a pályázati eljárás lefolytatásához az alábbiak szerint:**

**A hasznosításra irányuló pályázat feltételeit és pályázati kiírását a Képviselő-testület határozza meg, mely alapján a Gazdasági Iroda lefolytatja a pályázati eljárást. A beérkezett pályázatok értékelését a Pénzügyi és Gazdasági Bizottság végzi, melynek eredményeképpen javaslatot tesz a nyertes személyére. A javaslattétel alapján a nyertes személyről a Képviselő-testület dönt.**

Határidő: 2022. szeptember 22.

Felelős: bizottsági elnök

**8. napirend**

**Javaslat szociális rendelet térítési díj felülvizsgálatára. (képviselő-testületi ülés 09. napirend)**

Mester József: van-e kiegészítés?

Dede Erika: csak Hajdúszovát községre vonatkozik a térítési díj változás, melynek mértéke 48%.

Mester József: van-e kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**130/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja szociális rendelet térítési díj felülvizsgálatára előterjesztést és a határozati javaslatot és javasolja elfogadásra Hajdúszoboszló Város Önkormányzatának Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a személyes gondoskodást nyújtó szociális ellátásokról szóló 8/2014. (IV.24.) önkormányzati rendelet 1. számú függelékét jelen javaslat mellékletét képező 1. számú függelékre cseréli. A függelékben csak Hajdúszovát községre vonatkozó intézményi térítési díj táblázat módosul és e táblázat hatályát 2022. október 01-től állapítja meg.**

Határidő: 2022. szeptember 22.

Felelős: bizottsági elnök

**9. napirend**

**Előterjesztés megállapodás módosítása babaköszöntő csomag biztosítására. (képviselő-testületi ülés 11. napirend)**

Mester József: van-e kiegészítés?

Dede Erika: elégedettek vagyunk vele és szeretnénk, ha támogatná a Tisztelt Bizottság és majd a testület is.

Mester József: van-e kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**131/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja, hogy a szociális támogatások keretein belül (természetbeni juttatás) a város újszülött gyermekei számára a „babaköszöntő csomagot” a Rive Center Kft. (4024 Debrecen, Tímár u. 3. TT/201) biztosítja a mellékletben szereplő módon, bruttó 19.900 Ft/csomag áron 2022. szeptember 01-től.**

Határidő: 2022. szeptember 22.

Felelős: bizottsági elnök

**10. napirend**

**Előterjesztés a Háttér Szakápolási Bt. kérelméről. (képviselő-testületi ülés 12. napirend)**

Mester József:: van-e kiegészítés?

Dede Erika: a városban ez az egy otthoni szakápolást végző szolgáltató van, akivel a NEAK szerződést kötött arra, hogy a városban lakó, kórházból hazakerülő otthoni szakápolásra jogosult személyeket ellássa. Átalány finanszírozása van decemberig, ellentétben a teljesítmény-finanszírozással. Ő is Katás volt, és vannak többletkiadásai. Azt gondolom, hogy a városban ilyen ellátóra szükség van, viszont ő ennyiért nem tudja folytatni ezt a tevékenységet – visszaadja a vállalkozást vagy felfüggeszti. Egyetértek a szakbizottságban tett javaslattal, ami havi 200.000 Ft-ot jelent most 4 hónapra. Remélhetőleg a NEAK által nyújtott finanszírozás módosul a vizitdíjak emelésével.

Mester József: úgy gondolom ebben a kérdésben a szakiroda és a szakbizottság véleménye mérvadó. Van-e–kérdés? vélemény?

Biró Anita: a melléklet tartalmazza azt a költség-tételsort, amivel indokolják a többletköltségek felmerülését. Elhangzott egy olyan javaslat, hogy vizsgáljuk meg, a Járóbeteg-Ellátó Centrum kötelékébe nem tud-e betagozódni ez a tevékenység, ugyanúgy, ahogy a védőnői szolgáltatás, és akkor jóval biztonságosabb és kiegyensúlyozottabb paraméterek mellett tudnák folytatni ezt a tevékenységet, melynek szükségessége vitathatatlan. Az intézmény igazgatója kapja feladatul, hogy vizsgálják meg, integrálható-e az otthoni szakápolás az intézmény kötelékébe.

Javaslom támogatni a Bt. tevékenységét.

Mester József: van-e további hozzászólás? - amennyiben nincs, kérem szavazzunk. Aki az előterjesztést elfogadja, kérem kézfeltar tással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**132/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének a Háttér Szakápolási Bt. (4200 Hajdúszoboszló, Kossuth u. 64.) Molnárné Varga Anikó ügyvezető igazgatónő kérelmét és a feladat ellátásához támogatási szerződés keretében 2022. évben 4 hónapra, havi 200.000 Ft összeg megállapítását. A támogatási összeg fedezetéül a 2022. évi városi költségvetés „Tartalék” sora szolgál.**

Határidő: 2022. szeptember 22.

Felelős: bizottsági elnök

**11. napirend**

**Előterjesztés idősek napi rendezvénysorozatról. (képviselő-testületi ülés 14. napirend)**

Mester József: van-e kiegészítés?

Dede Erika: az Idősek Napi rendezvénysorozatot mindenki támogatná, és pénzügyi akadálya sincs. A szakbizottság egészségügyi szakemberei szerint nagy rizikó egy 200 fős rendezvényt megtartani, amit nagyon várnak az idősek, de a következményeivel is számolni kell a döntéshozónak, ezért a rendezvénysorozatot a bizottság elutasította. Szeretnénk köszönteni az időseket, nem pénz kérdéséről van szó, nem nyilvános adatok alapján a vírusfertőzéses esetszámok emelkednek és ezt a korosztályt nem szabad kitenni ennek a veszélynek.

dr. Kovács Gergely: a szakiroda elkészítette az előterjesztést, tehát azt szerették volna, hogy a rendezvény megvalósuljon. Javaslom ezt a pénzt az idősek köszöntésére fordítani, rendezvény megtartása nélkül.

dr. Sóvágó László: a szakbizottság nem támogatta a rendezvény megtartását, nem véletlenül, be kell látni, hogy ennek most nincs itt az ideje. Abban is állást foglalt, hogy csomag adását csak akkor helyeseljük, ha minden meghatározott év feletti egyformán kapja, ami jelentős létszámot és összeget jelent. A bizottság azt javasolta, hogy írjon Polgármester úr minden idős embernek egy üdvözlő lapot, melyben kívánjon hosszú, boldog, egészséges életet, és ezzel köszöntse az időseket.

Mester József: 4500 főnél már a lap küldése is többe fog kerülni, mint az itt szereplő összeg.

Czeglédi Gyula: nyilván legfontosabb a biztonság, ha a szakemberek ezt javasolják, el kell fogadjuk. Kérésem az, hogy a hivatalon belül is történjenek meg ezek az egyeztetések, mert a HR vezető szervezi a hivatali nyugdíjasok találkozóját. Az idősekre tekintettel ezt a rendezvényt sem szabad megtartani, hanem ott is az előbbihez hasonló köszöntéssel kell megoldani. Javaslom, szavazza meg a bizottság az összeget, csak nem a rendezvényre, hanem a város idős embereinek Idősek Napi köszöntésére.

dr. Kovács Gergely: egyetértek, hogy szavazzuk meg az előterjesztésben szereplő összeget az idősek köszöntésére, azt hogy milyen formában valósul meg, majd eldönti a szakiroda, illetve a szakbizottság.

Mester József: egyetértek, hogy legyünk következetesek a rendezvények tartásával. Javaslom az összeg elfogadását a bizottságnak, azzal a módosító javaslattal, hogy 120.000 Ft a Kulturális Alapból kerüljön kifizetésre, és így a Tartalék keretből 430.000 Ft lesz biztosítva, és nem rendezvényre, műsoros estre, csak a köszöntésre. Azt hogy ez üdvözlőlap, vagy más ajándék lesz, majd eldönti a szakbizottság, illetve a szakiroda.

Van-e további kérdés? vélemény?- amennyiben nincs, kérem szavazzunk. Aki az előterjesztést támogatja azzal a módosítással, hogy az 550.000 Ft a város időseinek „Idősek Napi” köszöntésére kerüljön felhasználásra, melyből 120.000 Ft a Kulturális Alap keretet, 430.000 Ft a Tartalék keretet terheli, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**133/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének a város időseinek „Idősek Napja” alkalmából történő köszöntésre 550.000 Ft önkormányzati támogatás biztosítását, 120.000 Ft-ot a „Kulturális Alap” keret terhére, 430.000 Ft-ot a „Tartalék” keret terhére.**

Határidő: 2022. szeptember 22.

Felelős: bizottsági elnök

**Megérkezett Harsányi István bizottsági elnök.**

**12. napirend**

***Előterjesztés a társasházak felújításának pénzügyi támogatásáról szóló 9/2020. (IV.23.) számú önkormányzati rendelet módosítására. (képviselő-testületi ülés 19. napirend)***

Mester József: van-e kiegészítés? nincs. Kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**134/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a társasházak felújításának pénzügyi támogatásáról szóló 9/2020. (IV.23.) számú önkormányzati rendelet módosítására előterjesztést és rendelettervezetet és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

 **Rendelettervezet!**

**Hajdúszoboszló Város Önkormányzata Képviselő-testületének …/2022. (IX. 21.) önkormányzati rendelete a településen lévő társasházak felújításának pénzügyi támogatásáról szóló 9/2020. (IV. 23.) számú rendelet módosításáról**

Hajdúszoboszló Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói jogkörében, az Alaptörvény 32. cikk (1) bekezdés f) pontjában meghatározott feladatkörében eljárva a településen lévő társasházak felújításának pénzügyi támogatásáról szóló 9/2020. (IV. 23.) számú rendelettel kapcsolatban a következőket rendeli el:

**1. §**

A rendelet 3. § (3) és (4) bekezdése hatályát veszíti, helyette az alábbi rendelkezés lép hatályba:

(3) A támogatásra elkülönített keretösszeg felosztására a benyújtott pályázatok *ütemenkénti* elbírálása után kerül sor, *a rendelkezésre álló keretösszeg erejéig. A keretösszeg kimerülésekor a pályázatok benyújtása felfüggesztésre kerül.*

**2. §**

A rendelet 5. § (1) és (2) bekezdése helyébe az alábbi rendelkezések lépnek:

(1) A pályázat útján elnyert *támogatás* kizárólag a társasház városképi jelentőségű, külső homlokzatot (falazat, nyílászáró és tetőszerkezet) érintő - kivéve üzleti célú helyiségek *homlokzat*felújítása - és e mellett választható módon a (2) és (3) bekezdésben meghatározott felújítási munkálataihoz vehető igénybe.

(2) A támogatás *a társasház városképi jelentőségű, külső homlokzatot érintő felújítása mellett az* épületek energiahatékonyságáról, valamint energetikai jellemzőinek meghatározásáról és tanúsításáról szóló hatályos szabályozás alapján energetikai koncepcióval vagy épületenergetikai számítással alátámasztott, kimutatható energia-megtakarítást eredményező munkálatokra is igényelhető. A pályázónak pályázatában be kell nyújtania az épület 60 napnál nem régebbi energetikai tanúsítványát.

**3. §**

A rendelet 6. § (1) bekezdésében az 50 %-os mérték 80 %-ra módosul.

**4. §**

A rendelet 7. § (2) és (3) bekezdése helyébe az alábbi rendelkezések lépnek:

(2) Társasház felújítás esetén a pályázati *felhívás a tárgyévre vonatkozóan Hajdúszoboszló Város költségvetésének elfogadását követő hónap 1-jétől érhető el és tölthető le az Önkormányzat* [*www.hajduszoboszlo.eu*](http://www.hajduszoboszlo.eu) *honlapjáról.*

(3) A pályázati felhívást *a (2) bekezdésben szereplő közzététellel egyidejűleg* közzé kell tenni a helyben szokásos módon *is* (az önkormányzat hirdetőtábláján, a városi lapban és a városi televízióban).

**5. §**

A rendelet 9. § (2) bekezdése kiegészül az alábbi mondattal:

*A bejelentés ténye nem mentesíti nyertes pályázót a felújítás kapcsán felmerülő közterület használatra vonatkozó egyéb engedélyek, hozzájárulások megszerzése alól.*

**6. §**

A rendelet 13. § (2) bekezdése helyébe az alábbi rendelkezés lép:

(2) A *felújítás* pályázati célnak *csak* részben megfelelő *módon történő kivitelezése, vagy műszaki tartalom elmaradása esetén, támogató jogosult a támogatási összeg arányos csökkentésére, amennyiben az továbbra is megfelel Hajdúszoboszló Város településképének védelméről szóló önkormányzati rendelet hatálya alá tartozó településképi bejelentési eljárás keretében támasztott követelményeknek. A* pályázati *célnak nem megfelelő felújításra vonatkozóan felmerült költség vagy az elmaradt műszaki tartalomra eső költség* a nyertes pályázó részére nem kerül átutalásra.

**Záró rendelkezések**

1. **§**

Jelen rendelet kihirdetése napján lép életbe.

**Czeglédi Gyula Dr. Sléder Tamás**

polgármester aljegyző

Határidő: 2022. szeptember 22.

Felelős: bizottsági elnök

**13. napirend**

***Előterjesztés a Loós és Társa Kft. díjemeléssel kapcsolatos kérelméről. (képviselő-testületi ülés 20. napirend)***

Mester József: van-e kiegészítés? nincs. Kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**135/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Loós és Társa Kft. díjemeléssel kapcsolatos kérelméről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Hajdúszoboszlón nem közművel összegyűjtött háztartási szennyvíz összegyűjtését és elszállítását végző Loós és Társa Kft. díjemelési javaslatát az alábbiak szerint támogatja:**

* **üzemi általános költségét legfeljebb az 1 alkalomra (6 m3) eső közszolgáltatási díj 17,38 %-ban meghatározott összegben fogadja el;**
* **elfogadja 2022.10.01-től a rendelet tervezet szerinti díjemelést, melynek fedezetére a 2022. évi városi költségvetés általános tartalék kerete terhére 310.000 Ft összeget biztosít;**
* **a Kft. augusztus-szeptember hónapokban jelentkező többletköltségeire, vesztesége kompenzálására 60.000 Ft összeget biztosít a 2022. évi városi költségvetés általános tartalék kerete terhére.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés a Gasztro tér hasznosítása kapcsán. (képviselő-testületi ülés 21. napirend)***

Mester József: van-e kiegészítés?

Szilágyiné Pál Gyöngyi: azt szeretném kérni a Tisztelt Bizottságtól, hogy az eredeti előterjesztés 1. számú határozati javaslatáról és a kiegészítés határozati javaslatáról szavazzon, az eredeti előterjesztés 2. számú határozati javaslatát visszavonom.

Mester József: van-e kérdés? – vélemény? – amennyiben nincs, kérem szavazzunk. Elsőnek arról szavazunk, hogy nem engedjük el a bérleti díj második részletét, és bérlőnek csak a ténylegesen elfogyasztott áramdíjat kell megfizetni (az előterjesztés 1. sz. határozati javaslata), aki ezzel egyetért kérem jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**136/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének a Csík.I.Z Gyula Kft. (5700 Gyula, Bodoky u. 1., magasföldszint 12.) kérelmével kapcsolatban az alábbi döntések meghozatalát:**

* **a haszonbérlő a tevékenysége felhagyásával szerződésszegést követett el, így a bérleti díj második részletének megfizetésétől nem tud eltekinteni;**
* **elfogadja, hogy a ténylegesen elfogyasztott áramdíj után fizesse meg a közüzemi költséget a teljesítménydíj nélkül.**

Határidő: 2022. szeptember 22.

Felelős: bizottsági elnök

Mester József: szavazzunk arról, hogy ismét pályázat kerül kiírásra a tér hasznosítására (kiegészítés határozati javaslata), aki ezzel egyetért, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**137/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Szabadtéri Színpad melletti burkolt terület határozott idejű – 3 év – hasznosítását vendéglátóipari és kereskedelmi tevékenységek céljára az igényelt teljesítménytől függően legfeljebb 4 db bérlő együttes használata mellett.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés Hajdúszoboszló, Dózsa György u. kerékpárút-hálózat kialakítás tanulmánytervéről. (képviselő-testületi ülés 23. napirend)***

Mester József: van-e kiegészítés? A Városfejlesztési és Műszaki Bizottság a 2. számú változatot támogatta.

dr. Kovács Gergely: szeretném kiegészíteni, a tegnapi ülésen a 2. változat lett elfogadva azzal a módosítással, hogy a kerékpárút végig menne ebben az oldalban, és majd csak a Bárány utca után lenne meg az átvezetés. Én is a 2. számú változatot támogatom.

Elhangzott még, hogy a kapubejárók és a leállósávok kérdésével mindenképp foglalkozni kell, hogy mindenki balesetmentesen meg tudja közelíteni a saját ingatlanját. Felmerült az elektromos kapunyitók biztosítása is, mint ötlet. Úgy gondolom, hogy ezzel a balesetveszélyes csapadékvízelvezető árkok évtizedes problémája is megoldódna, illetve álláspontom szerint, ezzel a Hold zug csapadékvíz gondja is megoldható lenne.

Czeglédi Gyula: arról van szó, hogy a 2023-as költségvetésünkben a lehetőségekhez mérten tervezzük az engedélyes terv költségét. A tegnapi ülésen sok minden elhangzott a 2-es változattal kapcsolatban is, de az szakmai kérdés és a műszaki bizottságra tartozik. Ennek a bizottságnak a pénzügyi kérdésben kell állástfoglalni.

Mester József: egyetértek, hogy a szakmai kérdések a városfejlesztési bizottság határköre. Nekünk most arról kell döntenünk, hogy pénzügyi hátteret biztosítunk-e az engedélyes terv elkészítésére, nekünk nem biztos, hogy jelölni kell, hogy melyik változat.

Harsányi István: úgy gondolom, hogy a Városfejlesztési és Műszaki Bizottság a hatáskörébe tartozó részről döntött, hogy a 2. változatot támogatja. A Pénzügyi és Gazdasági Bizottsággal arról döntsünk, hogy biztosítjuk a költségvetésben a tervezéshez szükséges összeget. Tegnap elhangzott, hogy ez az összeg maximum 10 millió forint lehet. Támogatom, hogy a tervezés legyen meg, aztán későbbiekben, a Nádudvari úti csomópont is megvalósul együttkezelve akár a tervezését és a kivitelezését is a kerékpárútnak.

Mester József: van-e további hozzászólás?- amennyiben nincs, kérem szavazzunk. A tegnapi ülésen elhangzott egy konkrét javaslat a 2. változatra, szavazzunk arról, hogy ehhez pénzügyi fedezetet nyújtunk-e. Aki egyetért ezzel kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) 1 tartózkodás (dr. Sóvágó László), és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**138/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja Hajdúszoboszló, Dózsa György út kerékpárút-hálózat kialakítás tanulmánytervéről szóló előterjesztést.**

**A rendelkezésre álló változatok közül a 2. számú változat tovább tervezését támogatja, melynek költségeit a 2023. évi költségvetésben a lehetőségekhez mérten tervezni szükséges.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés 2022. évben a Magyar Energetikai és Közmű-szabályozási Hivatal által a víziközműveken jóváhagyott felújításokkal kapcsolatosan. (képviselő-testületi ülés 24. napirend)***

Mester József: van-e kiegészítés?

Szilágyiné Pál Gyöngyi: a kiegészítő előterjesztés határozati javaslatai közül kellene a bizottságnak döntést hoznia. Röviden a nem túl rég jelzett vízműveken történt meghibásodások javítása, helyreállítása ebben az évben történjen meg a költségvetés tartalék kerete terhére, vagy pedig az üzemeltető ütemezze át a következő gazdasági évre, és adja át a rendszer új üzemeltetőjének.

A Városfejlesztési és Műszaki Bizottság az utóbbi „B” változatot támogatta. A vízmű tájékoztatása szerint ennek a meghibásodott szakasznak a kizárása megtörtént, az ellátásban nem okoz fennakadást, erre a szakaszra nem csatlakozik semmilyen szolgáltatást igénybevevő, tehát halasztható ennek a felújításnak az elvégzése.

Mester József: Van-e kérdés? vélemény?- amennyiben nincs, kérem szavazzunk. Aki a határozati javaslat „B” változatát támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**139/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja a Debreceni Vízmű Zrt. tájékoztatását, mely szerint a 2022. évre a szakáganként megállapított közműhasználati díj mértékéig a MEKH által jóváhagyott az üzembiztonság fenntartásához elengedhetetlenül fontos felújításokat és pótlásokat elvégezze.**

**A Bizottság javasolja az üzemeltetőt felkérni arra, hogy az év közben felmerülő váratlan meghibásodások javítására, a rendelkezésre álló felújítási/pótlási keret terhére tegyen javaslatot.**

**A Bartók Béla – Gázláng utcák kereszteződésében lévő hiba javításával kapcsolatban a Bizottság javasolja felkérni üzemeltetőt, hogy a 2023. évi beruházások közé sorolja át, erről a rendszer új üzemeltetőjét az átadáskor tájékoztassa.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés József Attila utcán a Major utcánál gyalogátkelőhely kijelölési tervének elkészítéséről. (képviselő-testületi ülés 25. napirend)***

Mester József: van-e kiegészítés? – nincs. Ez sok parkolóhely megszüntetésével járna, nem biztos, hogy célszerű. A városfejlesztési bizottsági ülésen elhangzott, hogy a forgalmat mindenképp korlátoznunk kellene, mind a parkolásból kiálló autók miatt, mind a nyári nagymértékű turistaforgalom miatt. Ötletként elhangzott a 30-as tábla kihelyezése, forgalom lassító fekvőrendőr. A városfejlesztési bizottság egyik javaslatot sem támogatta.

Harsányi István: a városfejlesztési bizottság felkérte a hivatalt, járjon utána, hogy forgalom lassító bordázat elhelyezhető-e itt, van-e jogi akadálya?

Mester József: van-e kérdés? vélemény?- amennyiben nincs, kérem szavazzunk külön-külön a határozati javaslatokról. Aki az 1. sz. határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 5 nem szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és igen szavazat nélkül nem fogadta el a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**140/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a József Attila utcán a Major utca úttorkolattól a repülőtér irányába kijelölt gyalogos átkelőhely tervezését, a 2022. évi városi költségvetés 13. sz. melléklet (beruházások) 27/ÖK sora (gyalogátkelőhelyek terveztetése) terhére.**

Határidő: 2022. szeptember 22.

Felelős: bizottsági elnök

Mester József: aki a 2. sz, határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 5 nem szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és igen szavazat nélkül nem fogadta el a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**141/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a József Attila utcán a Major utca úttorkolattól a Szilfákalja irányába, a Hotel Délibáb előtt kijelölt gyalogos átkelőhely tervezését, a 2022. évi városi költségvetés 13. sz. melléklet (beruházások) 27/ÖK sora (gyalogátkelőhelyek terveztetése) terhére.**

Határidő: 2022. szeptember 22.

Felelős: bizottsági elnök

Mester József: aki a 3. sz. határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 5 nem szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és igen szavazat nélkül nem fogadta el a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**142/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a József Attila utcán a Major utca úttorkolattól a Szilfákalja irányába, a Hotel Délibáb előtt a József Attila utca mindkét oldalán, a járda és az úttest között járdacsatlakozás és emeltszintű közvilágítás tervezését, a 2022. évi városi költségvetés 13. sz. melléklet (beruházások) 27/ÖK sora (gyalogátkelőhelyek terveztetése) terhére.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés forgalomirányító lámpák üzemeltetésére forrás átcsoportosításáról. (képviselő-testületi ülés 26. napirend)***

Mester József: van-e kiegészítés? - nincs. Kérdés? – vélemény?- amennyiben nincs, kérem szavazzunk, aki az előterjesztést elfogadja, kérem jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**143/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2022. évi városi költségvetés 9. sz. melléklet (városüzemeltetés) 27/ÖK „Jelzőlámpák üzemeltetése” költségsorának 2 M Ft-tal történő megemelését az alábbiak szerint:**

* **1 M Ft átcsoportosításával a 14. sz. melléklet 10/ÖK „Csokonai utcai csapadékvíz elvezető nyílt burkolt árok felújítása” költségsorról;**
* **1 M Ft átcsoportosításával a 14. sz. melléklet (felújítások) 11/ÖK „Vásártér sor csapadék csatorna felújítási terve” költségsorról.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés hulladékgyűjtő edényzetek beszerzésére. (képviselő-testületi ülés 27. napirend)***

Mester József: van-e kiegészítés? nincs. Kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**144/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hajdúszoboszlói Nonprofit Zrt. felkérését az előterjesztés szerinti, 27 db hulladékgyűjtő edényzet beszerzésére és a Mátyás király sétányon történő telepítésére, valamint a sétányon meglévő edényzetek Szent István parkba történő áttelepítésére.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés Kuvasz dűlő közvilágítás bővítésének tervezéséről. (képviselő-testületi ülés 28. napirend)***

Mester József: van-e kiegészítés? nincs. Kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, Harsányi István, Nagy Attila, Tóth Márta) 1 nem szavazattal (dr. Sóvágó László), és tartózkodás nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**145/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Kuvasz dűlő előterjesztés szerinti közvilágítás bővítésének tervezési költségeire bruttó 1 M Ft keretösszeg biztosítását a 2022. évi városi költségvetés tartalék kerete terhére.**

Határidő: 2022. szeptember 22.

Felelős: bizottsági elnök

1. **napirend**

***Előterjesztés leromlott városi területek rehabilitációja Hajdúszoboszlón című pályázat megvalósításához szükséges önerőről. (képviselő-testületi ülés 29. napirend)***

Mester József: van-e kiegészítés?

Szilágyiné Pál Gyöngyi: az előterjesztésben és a határozati javalatban szereplő 4,5 millió forintot nem a tartalék keret terhére kérjük biztosítani, hanem a társasházak felújítására keretből.

Mester József: van –e kérdés? vélemény?- amennyiben nincs, kérem szavazzunk. Aki az előterjesztést az elhangzott módosítással elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**146/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a „Leromlott városi területek rehabilitációja Hajdúszoboszlón” című pályázat megvalósításához szükséges 4.500.000 Ft összegű többletforrást a 2022. évi városi költségvetés „Városképi szempontból meghatározó társasházak felújítására” kerete terhére biztosítani.**

Határidő: 2022. szeptember 22.

Felelős: bizottsági elnök

1. **napirend**

**Előterjesztés közterületek felújításáról. (képviselő-testületi ülés 31. napirend)**

Mester József: van-e kiegészítés?

Szilágyiné Pál Gyöngyi: a VII. körzet képviselője 24 m járdafelújításra további 1.056.000 Ft-ot szeretne kérni. Ez az összeg 3 keretből lenne átcsoportosítva:450.000 Ft közterületi járda felújításra támogatás keretből, 500.000 Ft a társasházak felújítására keretből, 106.000 Ft a városi karbantartásra, kisjavításokra keretből. A városfejlesztési bizottság támogatta a kiegészített határozati javaslatot.

Mester József: kérdés? vélemény?- amennyiben nincs, kérem szavazzunk. Aki az előterjesztést az elhangzott kiegészítéssel elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**147/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2022. évi városi költségvetés közterületek felújítási keretének 1.250.000 Ft-tal történő megemelését a járdaépítés lakossági támogatása költségsor terhére, és a Szilfákalja 18. – Major utca 19. közötti szakaszon a gyephézagos burkolatú parkoló felújítását bruttó 7.900.819 Ft keretösszegért.**

**A bizottság támogatja és javasolja a képviselő-testületnek további 1.056.000 Ft biztosítását a VII. körzetben történő 24 m járdafelújításra, az alábbi keretekből átcsoportosítva:**

* **450.000 Ft biztosítása „Közterületi járda felújításra támogatás lakosság részére” keretből,**
* **500.000 Ft biztosítása „Városképi szempontból meghatározó társasházak felújítására” keretből,**
* **106.000 Ft biztosítása a „Városi karbantartásra, kisjavításokra” keretből.**

Határidő: 2022. szeptember 22.

Felelős: bizottsági elnök

1. **napirend**

**Előterjesztés felújítási kérelem engedélyezésére. (képviselő-testületi napirendi anyaga)**

Mester József: van-e kiegészítés? – nincs. Kérdés? vélemény?-amennyiben nincs, kérem szavazzunk. Aki a tájékoztatót elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**148/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a felújítási kérelem engedélyezésére előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Hajdúszoboszlói Református Egyházközség kérelme alapján engedélyezi a Gönczy Pál Református Sport és Két Tanítási Nyelvű Általános Iskola által használt épületek:**

**1. 4200 Hajdúszoboszló, Kálvin tér 7.**

**2. 4200 Hajdúszoboszló, Kálvin tér 3-5.**

**3. 4200 Hajdúszoboszló, Gönczy P. u. 8. tornaterem**

**4. 4200 Hajdúszoboszló, Gönczy P. u. 7. konyha**

**energetikai felújítását és az ahhoz szükséges összes dokumentáció elkészítését.**

**A Képviselő-testület felhatalmazza Czeglédi Gyula polgármestert a tulajdonosi hozzájárulások aláírására.**

**A Képviselő-testület a 147/2020. (VIII. 27.) számú, konyha átadására vonatkozó képviselő-testületi határozatot felülvizsgálja. Felkéri a hivatal vagyoncsoportját, készítsen előterjesztést a felülvizsgálatot követően új üzemeltetési szerződés elkészítéséről.**

Határidő: 2022. szeptember 22.

Felelős: bizottsági elnök

1. **napirend**

**Előterjesztés óvodák energiamegtakarítási intézkedéseiről. (képviselő-testületi napirendi anyaga)**

Mester József: van-e kiegészítés? – nincs.

Szilágyiné Pál Gyöngyi: szakértő céget kértünk fel azon felmérésre, hogy milyen energiamegtakarítási intézkedéseket tudnánk megvalósítani az óvodákban. Megoldásnak bizonyul a hűtő-fűtő klima berendezéssel történő fűtés, melyet a három legkorszerűtlenebb fűrésrendszerrel rendelkező óvodákban (Liget, Aprónép és a Mesevár) gondoltuk megvalósítani, és csak a csoportszobákban. Összesen 24 klíma berendezéssel kalkuláltunk, kb. 15.000.000 Ft értékben.

Mester József: van kimutatás arra, hogy ezen beruházással mennyivel nő az áram költség és mennyivel csökken a gáz költség?

Szilágyiné Pál Gyöngyi: valószínű jövőre nem ezen az áron kapjuk az elektromos áramot, jelenleg ez tűnik a leggyorsabb és leghatékonyabb beavatkozásnak. Az energiaárak változása tükrében lehet célszerű lesz újragondolni ezt a lehetőséget.

Czeglédi Gyula: annyi kiegészítést tennék az elmondottakhoz, hogy van olyan óvoda, ahol teljesítményfejlesztésre is szükség lesz, azért van ez az összeg kalkulálva.

Ez kicsit olyan gyorsított dolognak látszik, de az is fontos, hogy milyen gyorsan tudjuk ezt lebonyolítani. Amennyiben meg lesz a testületi döntés azt szorgalmaznám, hogy a hivatalos fűtési szezonra történjen meg a kivitelezés. Ezek a berendezések megtakarítást eredményeznek és rövid dejű megtérülést, továbbá nyáron a hűtési funkciót is ellátja. Nemcsak egy helyettesítő megoldást hoztunk most be, hanem egy minőségjavítást a nyári időszakra. Kérem, hogy támogassuk, és nyilvánvalóan ez keretösszeg.

dr. Kovács Gergely: kérem, hogy nézzünk utána, hogy a H tarifára jogosultak vagyunk-e, mert ha igen akkor hosszú távon kedvezményesen kapjuk az elektromos áramot, igaz ennek kiépítésére be kell ruházni.

Mester József: van-e további hozzászólás? - amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Mester József, Harsányi István, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**149/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az óvodák energiamegtakarítási intézkedéseiről előterjesztést és javasolja Hajdúszoboszló Város Önkormányzata Képviselő-testületének a szükséges fedezet biztosítását a klímák beszerzéséhez, 15 millió forint keretösszeg elkülönítését a 2022. évi költségvetés tartalék keretéből.**

Határidő: 2022. szeptember 22.

Felelős: bizottsági elnök

**Dr. Sóvágó László bizottsági tag távozott az ülésről.**

1. **napirend**

**Előterjesztés városi vagyon biztosítás felülvizsgálatáról. (csak bizottsági anyag)**

Mester József: van-e kiegészítés?

Bárdos Ilona: Alpolgármester asszonynak és Bizottsági Elnök úrnak köszönjük szépen hogy az előterjesztés előkészítésben segítettek. Reméljük, hogy mindenkinek megfelel a táblázat, hisz a kérések figyelembevételével készítettük el, tekintettel a biztosított vagyonelemek biztosítási értékére, a vagyonelemek biztosításában felmerült átfedésekre, illetve azon korrekciós tényezőkre, amelyek a létesítmények használatából és műszaki állapotából adódnak. A biztosítandó ingatlanok értékének meghatározásához kikértük a biztosító társaságok által használt tapasztalati számokat és a létesítmények értékét, ezen számok figyelembevételével, illetve a korrekciós tételek alkalmazásával kalkuláltuk.

Alpolgármester asszonynak volt még egy kérése hogy vegyük ki a kiírásból, hogy a bírálati szempont a legalacsonyabb összeg lenne, de semmi mást nem találtunk helyette bírálati szempontnak, Ő sem javasolt helyette mást, így nem vettük ki. Megnéztük más városok kiírásait, ugyanígy a legalacsonyabb összeg a bírálati szempont a hasonló nagyságú településeknél. Kérésre kivettük az alkuszok megjelölést, így bárki jelentkezhet alkusz is, biztosító is.

Mester József: az ár és beltartalom aránya nem felelne meg bírálati szempontnak?

Bárdos Ilona: a beltartalmat mi írjuk ki.

Mester József: van-e kérdés? vélemény? - amennyiben nincs, kérem szavazzunk. Aki a kiírást és a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Mester József, Harsányi István, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**150/2022. (IX. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága utasítja a Polgármesteri Hivatal Gazdasági Irodáját a 2023. évtől érvényes biztosítás pályázati eljárás előterjesztés mellékletében feltüntetett adatokkal történő lefolytatására.**

Határidő: a pályázat kiírására: 2022. október 15.

szerződéskötésre: 2022. december 31.

Felelős: jegyző

Mester József: egyebekben van-e valakinek közlendője, bejelentenivalója? – nincs.

Köszönöm mindenki munkáját, további szép napot kívánok!

A Pénzügyi és Gazdasági Bizottság elnökhelyettese 1545 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2022. szeptember 22-ei nyílt üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági elnökhelyettes***

**Balla Lászlóné**

***jegyzőkönyvvezető***